

*POSLANSTVO*

V pritožbenem postopku se neodvisno, nepristransko in strokovno preverja pritožba ter pritožniku in policistu sočasno zagotavljajo vse postopkovne pravice v skladu z zakonskimi predpisi.

**KAZALO**

[1 UVOD 1](#_Toc31791370)

[1.1 Predstavitev Sektorja za pritožbe zoper policijo 1](#_Toc31791371)

[1.2 Dejavnost Sektorja za pritožbe zoper policijo 2](#_Toc31791372)

[1.3 Cilji in vizija Sektorja za pritožbe zoper policijo 3](#_Toc31791373)

[1.4 Statistični pokazatelji dela Sektorja za pritožbe zoper policijo 4](#_Toc31791374)

[2 Reševanje pritožb pri vodji policijske enote 13](#_Toc31791375)

[2.1 Poglavitne ugotovitve 14](#_Toc31791376)

[3 Reševanje pritožb NA SENATU 15](#_Toc31791377)

[3.1 Poglavitne ugotovitve 17](#_Toc31791378)

[4 UKREPANJE ZOPER POLICISTE 18](#_Toc31791379)

[5 IZVAJANJE VZPOREDNIH DEJAVNOSTI 19](#_Toc31791380)

[6 ZAKLJUČEK 20](#_Toc31791381)

**KAZALO SLIK**

[Slika 1: Število vloženih pritožb 2019 8](#_Toc31188881)

**KAZALO TABEL**

[Tabela 1: Število vloženih pritožb po letih 4](#_Toc31188898)

[Tabela 2: Rešene pritožbe glede na način reševanja 6](#_Toc31188899)

[Tabela 3: Rešene pritožbe po področjih dela 7](#_Toc31188900)

[Tabela 4: Rešene pritožbe po pritožbenih razlogih 7](#_Toc31188901)

[Tabela 5: Število zaposlenih po letih 1](#_Toc31188902)

[Tabela 6: Število vloženih pritožb 2019 7](#_Toc31188903)

[Tabela 7: Pritožbe obravnavane neposredno pred senatom 15](#_Toc31188904)

**KAZALO GRAFOV**

[Graf 1: Število vloženih pritožb po letih 4](#_Toc31719325)

[Graf 2: Število pritožb, ki niso bile obravnavane 5](#_Toc31719326)

[Graf 3: Število zaposlenih po letih 2](#_Toc31719327)

[Graf 4: Število vloženih pritožb po postajah PU Celje 9](#_Toc31719328)

[Graf 5: Število vloženih pritožb po postajah PU Koper 9](#_Toc31719329)

[Graf 6: Število vloženih pritožb po postajah PU Kranj 10](#_Toc31719330)

[Graf 7: Število vloženih pritožb po postajah PU Ljubljana 10](#_Toc31719331)

[Graf 8: Število vloženih pritožb po postajah PU Maribor 11](#_Toc31719332)

[Graf 9: Število vloženih pritožb po postajah PU Murska Sobota 11](#_Toc31719333)

[Graf 10: Število vloženih pritožb po postajah PU Nova Gorica 12](#_Toc31719334)

[Graf 11: Število vloženih pritožb po postajah PU Novo mesto 12](#_Toc31719335)

[Graf 12: Število pomiritev in izvedenih monitoringov 13](#_Toc31719336)

[Graf 13: Pritožbe obravnavane neposredno pred senatom 16](#_Toc31719337)

[Graf 14: Podlaga za neposredno obravnavo pred senatom (148/4 ZNPPol) 16](#_Toc31719338)

*Spoštovani,*

*predstavljamo vam vsebinsko bogato in raznoliko letno poročilo o delu Sektorja za pritožbe zoper policijo. Gre za obsežen statistični prikaz dela sektorja, katerega namen je prikazati in predstaviti obseg in kompleksnost dela širši javnosti ter s tem slediti načelu transparentnosti dela sektorja. Seveda s statističnim prikazom dela ni mogoče zajeti celotno delo, naloge in izzive sektorja, bo pa ta prikaz podal obširen pregled nad našim delom.*

*Sektor za pritožbe zoper policijo sledi svojemu poslanstvu, ki je obenem tudi cilj, in sicer, da se osebam, ki so jim policisti v policijskem postopku kršili človekove pravice in temeljne svoboščine, zagotavlja neodvisen in nepristranski pritožbeni postopek. Sektor skrbi za strokoven, kakovosten in transparenten nadzor nad policijskim delom, obenem pa brani operativno avtonomnost in integriteto policije. Posebno pozornost usmerjamo v to, da so obravnave pritožb kot tudi odločitve senata kakovostne, objektivne in prepričljive, saj s sprejetimi odločitvami vplivamo tako na posameznika oziroma pritožnika kot tudi na nadaljnje delo policije. Prizadevamo si, da so naše odločitve čimbolj pravilne in vsebinsko obrazložene, saj bodo s tem bolje sprejete v javnosti. Zato si želimo, da postane naše delo vzor in vodilo tudi drugim organom.*

*V Sektorju za pritožbe zoper policijo so zaposleni visokokvalificirani, strokovno usposobljeni in ambiciozni posamezniki. Nekateri so bili v preteklosti zaposleni v policijskih vrstah, med tem, ko določen delež uslužbencev prihaja zunaj struktur policije in niso nikoli opravljali dela povezanega s policijo. S tem je ustvarjeno uravno*tež*eno delovno okolje s kompetentnimi kadri, odlično organizacijsko kulturo in izvrstno organizacijsko klimo. Takšno delovno okolje je nujno potrebno glede na zahtevno, odgovorno in kompleksno delo, ki ga opravljamo v sektorju. Kadrovska okrepitev sektorja je vsekakor dobrodošla, saj bi s tem razbremenili zaposlene, kar bi posledično privedlo do hitrejšega, kakovostnejšega in učinkovitejšega reševanja pritožbenih zadev.*

*Sektor za pritožbe zoper policijo je sektor, katerega vizija temelji na visoki stopnji integritete, zato želimo, da bi sektor v prihajajočem obdobju še naprej ohranjal in krepil integriteto uslužbencev in se kot sektor še naprej razvijal in izboljševal na vseh področjih dela. V prihodnje nas čaka še veliko izzivov, predvsem na področju oblikovanja učinkovitih in kakovostnih zakonskih sprememb s področja pritožb zoper policijo, širjenju pristojnosti na druge poklicne skupine, ki so primerljive s poklicem policista in kjer ni zagotovljeno neodvisno in nepristransko varstvo pravic posamezniku ter preoblikovanju oziroma izpopolnitvi pritožbenega postopka. Za navedene izzive in nadaljnji razvoj sektorja je potreben strokovni kot tudi politični konsenz in zavedanje, da je potrebno v najvišji meri varovati človekove pravice in temeljne svoboščine, ko v le te neupravičeno posežejo organi s prisilnimi pooblastili.*

*dr. Darijo Levačić*

*vodja sektorja*

# UVOD

Poročilo je pripravljeno na podlagi 2. odstavka 156. člena Zakona o nalogah in pooblastilih policije (Uradni list RS, št. 15/2013, 23/15 – popr. in 10/17, v nadaljevanju: ZNPPol) in 3. odstavka 10. člena Pravilnika o reševanju pritožb zoper delo policistov (Uradni list RS, št. 54/2013, v nadaljevanju: Pravilnik). Pri tem so uporabljeni podatki iz dokumentarnega gradiva Sektorja za pritožbe zoper policijo Direktorata za policijo in druge varnostne naloge Ministrstva za notranje zadeve (v nadaljevanju: SPZP) in podatki iz evidence pritožb, ki jo vodi policija na podlagi 123. člena ZNPPol.

V poročilu so navedene pritožbene zadeve iz leta 2019, ki so bile rešene do 1. februarja 2020. V kolikor so nerešene pritožbene zadeve vključene v statistične podatke, je to navedeno v opombah. V oklepajih so prikazani podatki za leto 2018.

## Predstavitev Sektorja za pritožbe zoper policijo

Direktorat za policijo in druge varnostne naloge je bil ustanovljen leta 1999 in je eden ključnih stebrov Ministrstva za notranje zadeve. SPZP, kot notranja organizacijska enota Direktorata za policijo in druge varnostne naloge, je bil ustanovljen leta 2004. Pristojen je za celovito spremljanje in nadzor nad reševanjem pritožb zoper policijo. Je centralizirana enota, ki se nahaja na Ministrstvu za notranje zadeve, Litostrojska cesta 54, 1000 Ljubljana. Kontaktni podatki: [pritozbe.mnz@gov.si](mailto:pritozbe.mnz@gov.si) telefonska številka 01 428 58 50.

V SPZP se nepristransko, neodvisno, kakovostno in strokovno rešuje pritožbe, ki so lahko močno orodje in pot k kakovostnejšim, zakonitim in učinkovitejšim ukrepom policije.

V SPZP naloge opravljajo pooblaščenci ministra. Pooblaščenec ministra je uslužbenec ministrstva, imenovan s pisnim sklepom ministra, ki je pristojen za vodenje seje senata kot vodja senata ali preverjanje pritožbe kot poročevalec ali opravljanje drugih nalog, določenih z ZNPPol. Pooblaščenci ministra so uradne osebe s posebnimi pooblastili in se pri opravljanju nalog dokazujejo s službeno izkaznico.

V letu 2019 je bilo v SPZP zaposlenih skupno 8 oseb, od tega je 7 pooblaščencev ministra in 1 poslovna sekretarka.

| Leto | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Število zaposlenih | 13 | 11 | 8 | 8 | 9 | 9 | 8 | 9 | 8 | 8 | 8 | 9 | 9 | 8 |

*Tabela 1: Število zaposlenih po letih*

*Graf 1: Število zaposlenih po letih*

Število zaposlenih je bilo od 2006 do 2019 v upadu, in sicer iz 13 na trenutno 8 zaposlenih oseb (39%).

## Dejavnost Sektorja za pritožbe zoper policijo

V pritožbenem postopku lahko oseba uveljavlja nestrinjanje z dejanjem ali opustitvijo dejanja policista pri opravljanju policijskih nalog, ki lahko pomeni kršitev človekovih pravic ali temeljnih svoboščin. Pri tem se ugotavljajo okoliščine izvedbe policijskega postopka in uporaba policijskih pooblastil, ne ugotavlja pa se disciplinske, odškodninske, prekrškovne ali kazenske odgovornosti policista kot tudi ne ali je oseba, ki je vložila pritožbo, storila ali ni storila kaznivega dejanja ali prekrška.

Pritožbeni postopek se izvaja na dveh ravneh, in sicer na pomiritvenem postopku ali senatu. Pomiritveni postopek je razgovor vodje policijske enote, v katero je razporejen policist, zoper delo katerega je vložena pritožba, s pritožnikom. Vodja pritožnika seznani z ugotovitvami v zvezi s pritožbo in mu omogoči, da predstavi dejstva v zvezi s pritožbo ter da predlaga dokaze za ugotovitev dejanskega stanja. Pritožniku se pojasnijo policijska pooblastila, ravnanje policista v konkretnem dogodku in se ga ob upravičeni pritožbi seznani z ukrepi, ki so že ali bodo sprejeti (opravičilo, pisno ali ustno opozorilo policista, predlog za uvedbo disciplinskega postopka, postopka o prekršku ali kazenskega postopka ipd.). V kolikor se pritožnik strinja z ugotovitvami je pritožbeni postopek končan, prav tako je pritožbeni postopek končan v kolikor se pritožnik ne strinja z ugotovitvami, ampak želi, da se pritožbeni postopek zaključi. V kolikor se pritožnik ne strinja z ugotovitvami in želi da se pritožbeni postopek nadaljuje, se izvede senat. Pomiritveni postopek mora biti praviloma končan v 30 dneh od prejema pritožbe, razen če to ni mogoče zaradi objektivnih okoliščin.

Senat, ki ga imenuje minister, sestavljajo pooblaščenec ministra kot vodja senata in dva predstavnika javnosti kot člana senata. Senat je pristojen za ocenjevanje utemeljenosti pritožbe zoper delo policista. Na sejo senata so vabljeni pritožnik, policist, zoper delo katerega je vložena pritožba, pooblaščenci, poročevalec, priče, strokovnjaki in tolmači. Na podlagi ugotovljenih dejstev in okoliščin senat z glasovanjem odloči o utemeljenosti pritožbe. Sprejeta je odločitev, za katero glasujeta vsaj dva člana senata. Vodja senata takoj po končanem glasovanju seznani prisotne o odločitvi senata, ki je dokončna. Postopek reševanja pritožbe se konča s pisnim odgovorom pritožniku. V pisnem odgovoru mora biti odločitev senata vsebinsko obrazložena, pri čemer je pritožniku treba odgovoriti na pritožbene razloge tako, da se argumentirano razložijo stališča do vseh razumljivih trditev oziroma očitkov v pritožbi in povzamejo bistvene okoliščine in ugotovitve.

## Cilji in vizija Sektorja za pritožbe zoper policijo

SPZP sledi cilju, da se osebam, ki so jim policisti v policijskem postopku kršili človekove pravice in temeljne svoboščine, zagotavlja neodvisen in nepristranski pritožbeni postopek. SPZP skrbi za strokoven, kakovosten in transparenten nadzor nad policijskim delom, obenem pa brani operativno avtonomnost in integriteto policije. Pritožbeni postopek zoper delo policije sledi načelu odgovornosti do javnosti na način, da sta v pritožbeni postopek (senat) vključena dva predstavnika javnosti, s čimer se zagotavlja učinkovit in neposreden državljanski nadzor nad delom policije. Naše odločitve morajo biti zakonite, strokovne in kakovostne, saj bodo le takrat sprejete širši javnosti, kar pa bo vzpodbudilo javnost k še večjemu zaupanju v naše delo.

Vizija SPZP temelji na tem, da stremimo k nenehnemu napredku in kakovostnemu obravnavanju pritožb zoper policiste. Dolgoročno utrjujemo, krepimo in razvijamo položaj institucije, kjer bi se obravnavale pritožbe zoper vse poklicne skupine oziroma osebe s pooblastili s katerimi se lahko posega v človekove pravice in temeljne svoboščine.

Ene izmed takšnih poklicnih skupin so občinski redarji, varnostniki in detektivi, ki lahko pri svojem delu uporabljajo zakonsko določena pooblastila, ukrepe in upravičenja s katerimi lahko globoko posegajo v človekove pravice in temeljne svoboščine, pri čemer lahko pride do hujših in nepopravljivih posledic za posameznike. Zaradi slednjega je potrebno imeti vzpostavljen neodvisni, transparenten in nepristranski pritožbeni postopek nad izvajanjem tovrstnih pooblastil, ukrepov in upravičenj, s čimer bo zagotovljen pravilen in pošten postopek odločanja.

Pri nadzoru subjektov, ki uporabljajo pooblastila, ukrepe oziroma upravičenja za opravljanje varnostnih nalog je treba stremeti k sodobni demokratični naravnanosti nadzorstva in upoštevati sodobna evropska načela demokratičnega nadzora. Potrebna je institucionalna in hierarhična ločenost nadzorne institucije od subjektov, ki jih nadzira, pri čemer mora biti pritožbeni postopek neodvisen, transparenten in nepristranski, mora biti podvržen javnemu nadzoru, pri čemer je potrebno v preiskavo pritožbenega primera vključevati tudi pritožnika. Takšen način nadzora vodi v zagotavljanje pravne države, transparentno in odgovorno delovanje subjektov, ki uporabljajo pooblastila, ukrepe in upravičenja ter zaupanje javnosti v njihovo delo.

## Statistični pokazatelji dela Sektorja za pritožbe zoper policijo

V letu 2019 je bilo zoper delo policistov vloženih 358 pritožb, kar je 1,1 % manj, kot v letu 2018 (362). Gibanje števila vloženih pritožb je nesporno povezano s številom izvedenih policijskih postopkov in s tem povezanih policijskih ukrepov. Število vloženih pritožb zoper delo policistov je v letu 2019 na podobni ravni v primerjavi s številom vloženih pritožb v letu 2018.

| Leto | 2012 | 2013 | 2014 | 2015 | 2016 | 2017 | 2018 | 2019 |
| --- | --- | --- | --- | --- | --- | --- | --- | --- |
| Število vloženih pritožb | 479 | 395 | 403 | 358 | 309 | 355 | 362 | 358 |

*Tabela 2: Število vloženih pritožb po letih*

*Graf 2: Število vloženih pritožb po letih*

Od skupno 542 prejetih pisanj je bilo leta 2019 vloženih 358 pritožb, med tem ko je bilo 184 ostalih pisanj, kjer se pisanje ni nanašalo na pritožbo zoper delo policije v povezavi s kršenjem človekovih pravic in temeljnih svoboščin (zahteve za sodno varstvo, druga pisanja, itd.).[[1]](#footnote-1) Od 358 vloženih pritožb je bilo 30 pritožb na katere pritožnik v predpisanem roku (nerazumljive ali nepopolne pritožbe) ni popravil ali dopolnil (146/7-1 ZNPPol), 22 vloženih pritožb ni vsebovalo vseh elementov pritožbe (146/7-2 ZNPPol), 44 vloženih pritožb je bilo vloženih prepozno (146/7-3 ZNPPol), 7 vloženih pritožb je vložila neupravičena oseba (146/7-4 ZNPPol), 1 vložena pritožba je bila pritožba o kateri je bilo v pritožbenem postopku že odločeno (146/7-5 ZNPPol), 1 vložena pritožba je bila pritožba, katere vsebina je bila zlonamerna ali se je s pritožbo zlorabljal pritožbeni postopek (146/7-6 ZNPPol) in 12 vloženih pritožb, kjer je pritožnik odstopil od pritožbe s pisno ali ustno izjavo (146/7-8 in 154/1-1 ZNPPol). [[2]](#footnote-2) V vseh primerih, ko pritožba ni bila obravnavana v pritožbenem postopku, je bila glede na vsebino pisanja zagotovljena obravnava zadeve v ustreznem postopku (prekrškovni postopek, predkazenski postopek, ...) v policijski enoti, ali pa je posameznik prejel vsebinsko obrazložen odgovor, ki mu ga je policijska enota posredovala v skladu z Uredbo o upravnem poslovanju (Uradni list RS, št. 9/18).

*Graf 3: Število pritožb, ki niso bile obravnavane*

V letu 2019 je bilo policijskim vodjem v pomiritveni postopek odstopljenih 152[[3]](#footnote-3) (158)[[4]](#footnote-4) pritožb, pri čemer je bilo 68 (85) primerov uspešno zaključenih, saj so se pritožniki strinjali z ugotovitvami in ukrepi vodje policijske enote. V 12 (11) primerih pomiritvenih postopkov pri vodji policijske enote je ta ocenil, da ravnanje policistov ni bilo skladno s predpisi. V 18 (33) primerih pritožb je bila obravnava po neuspelem pomiritvenem postopku zaključena pred pritožbenim senatom. V 22 (34) primerih je vodja senata po neuspelem pomiritvenem postopku odločil, da ne razpiše seje senata, saj je iz dokumentacije nesporno izhajalo, da so bile okoliščine preverjene v zadostni meri in je bilo dejansko stanje pravilno in popolno ugotovljeno, postopek pred senatom pa ne bi pripeljal do drugačne odločitve.[[5]](#footnote-5) V 5 primerih pritožb ni bil razpisan senat po pomiritvenem postopku, ko se pritožnik ni strinjal z ugotovitvami, želel pa je, da se pritožbeni postopek zaključi.

Pooblaščenci ministra so na podlagi neuspelih pomiritvenih postopkov ali očitkov o hujših posegih policistov v človekove pravice pritožnikov (neposredna obravnava pred senatom) sklicali 56 (73) sej senatov, pri čemer so člani senata v 7 (10) primerih odločili, da so vložene pritožbe bodisi delno ali v celoti utemeljene. Med utemeljenimi pritožbami je bilo vseh 7 obravnavanih neposredno pred senatom – ena (1) pritožba zaradi izražene volje, da želi obravnavo pred senatom, dve (2) pritožbi vloženi zoper delo vodje policijske enote, dve (2), ker je bil v policijskem postopku udeležen otrok in dve (2), ker se je obravnavalo pritožbi tujcev, ki nista prebivala na območju Republike Slovenije. V večini najzahtevnejših pritožbenih zadev, iz katerih izhajajo očitki hudih posegov v človekove pravice ali temeljne svoboščine posameznika, naloge poročevalca izvajajo pooblaščenci ministrice oz. ministra in le izjemoma predstavniki policije.

| Vrsta postopka |  | 2016 | 2017 | 2018 | 2019 |
| --- | --- | --- | --- | --- | --- |
| A | Pomiritveni postopki | 106 | 142 | 158 | 124[[6]](#footnote-6) |
| A1 | - uspešno zaključeni (150/5 ZNPPol) | 51 | 69 | 85 | 68 |
| A2 | ... ravnanje policistov, neskladno s predpisi | 6 | 16 | 11 | 12 |
| B | Senati | 69 | 72 | 73 | 56[[7]](#footnote-7) |
| B1 | - neuspešno zaključeni pomiritveni postopki (148/3 ZNPPol) | 34 | 28 | 35 | 18 |
| B2 | - neposredna obravnava pred senatom (148/4 ZNPPol) | 35 | 44 | 38 | 38 |
| B3 | ... utemeljene pritožbe, obravnavane pred senatom | 12 | 17 | 10 | 7[[8]](#footnote-8) |
| C | Zaključek brez obravnave | 143 | 162 | 144 | 151 |
| D | Ne gre za pritožbo (ostala pisanja) | / | / | / | 184 |
| E | Skupaj rešenih pritožb (E = A + B2 + C) | 284 | 348 | 340 | 313[[9]](#footnote-9) |

*Tabela 3: Rešene pritožbe glede na način reševanja*

Glede na področje policijskega dela je bilo v letu 2019 med rešenimi pritožbami največ pritožb, ki so se nanašale na področje zagotavljanja varnosti cestnega prometa, sledi področje javnega reda in miru in področje odkrivanja in preprečevanja kriminalitete ter naposled področje varovanja državne meje in obravnavanja tujcev. Struktura števila rešenih pritožb je po posameznih področjih dela policije v letu 2019 primerljiva z letom 2018. Občutno manj je bilo pritožb s področja kriminalitete in cestnega prometa.

| Področje dela | Kriminaliteta | Javni red in mir | Cestni promet | Državna meja in tujci |
| --- | --- | --- | --- | --- |
| **Število rešenih pritožb** | 109 | 114 | 145 | 16 |

*Tabela 4: Rešene pritožbe po področjih dela v 2019*[[10]](#footnote-10)


Glede posameznih pritožbenih očitkov se je v letu 2019, upoštevaje kategorije možnih pritožbenih razlogov, ki jih opredeljuje 2. člen Pravilnika, največ teh nanašalo na komunikacijo policistov, ki se kaže v nedostojnem in nekorektnem odnosu 160 (164), nato na domnevno prekoračitev oz. neupravičeno ali nesorazmerno uporabo različnih policijskih pooblastil 162 (182), na domnevno neukrepanje policistov 108 (109) ter na domnevno neupravičeno ali nesorazmerno uporabo prisilnih sredstev 22 (30). V pozitivnem smislu velja izpostaviti, da se je število očitkov, ki so se nanašali na uporabo pooblastil pomembno zmanjšalo (občutno se je zmanjšalo tudi število očitkov, ki so se nanašali na uporabo prisilnih sredstev), medtem, ko se hkrati ugotavlja, da se razmeroma pogosto kot očitek pritožnikov še vedno pojavlja neprimeren odnos in komunikacija policistov.

| **Pritožbeni razlog** | **Neukrepanje** | **Uporaba pooblastil** | **Uporaba prisilnih sredstev** | **Komunikacija** |
| --- | --- | --- | --- | --- |
| **Skupaj rešenih pritožb** | 108 | 162 | 22 | 160 |

*Tabela 5: Rešene pritožbe po pritožbenih razlogih v 2019*[[11]](#footnote-11)

| PU | PU CELJE | PU KOPER | PU KRANJ | PU LJUBLJANA | PU MARIBOR | PU MS | PU NG | PU NM |
| --- | --- | --- | --- | --- | --- | --- | --- | --- |
| Število vloženih  pritožb | 47 | 38 | 21 | 116 | 62 | 22 | 8 | 33 |

*Tabela 6: Število vloženih pritožb 2019*[[12]](#footnote-12)



*Slika 1: Število vloženih pritožb 2019*

*Graf 4: Število vloženih pritožb po postajah PU Celje*

*Graf 5: Število vloženih pritožb po postajah PU Koper*

*Graf 6: Število vloženih pritožb po postajah PU Kranj*

*Graf 7: Število vloženih pritožb po postajah PU Ljubljana*

*Graf 8: Število vloženih pritožb po postajah PU Maribor*

*Graf 9: Število vloženih pritožb po postajah PU Murska Sobota*

*Graf 10: Število vloženih pritožb po postajah PU Nova Gorica*

*Graf 11: Število vloženih pritožb po postajah PU Novo mesto*

# **Reševanje pritožb pri vodji policijske enote**

Reševanje spora (pritožbe) se primarno izpelje tam, kjer je spor, nepravilnost ali nestrokovnost (nezakonitost) nastala, torej na policijski enoti, kjer dela policist, zoper katerega je bila pritožba vložena. Vodja policijske enote najprej preveri vsa dejstva v zvezi s pritožbo. Preveri tudi, če je bilo ravnanje policista zakonito, strokovno in etično, torej skladno z veljavnimi predpisi, ki določajo delo policista. Vodja nato povabi pritožnika na razgovor oz. pomiritveni postopek, na katerem ga seznani z ugotovitvami in morebitnimi ukrepi v zvezi z njegovo pritožbo. Če se pritožnik strinja z njegovimi ugotovitvami in ukrepi, se pritožbeni postopek zaključi s podpisom zapisnika. Če se pritožnik ne strinja z ugotovitvami vodje policijske enote v pomiritvenem postopku, se pritožbeni postopek lahko nadaljuje na senatu. V primeru, de iz pritožbe izhajajo očitki hudega posega policista v človekove pravice in temeljne svoboščine ali v drugih primerih iz 4. odstavka 148. člena ZNPPol, se pritožbo obravnava neposredno pred senatom.

V letu 2019 je bilo v pomiritveni postopek odstopljenih 152 pritožbenih zadev (124 rešenih). Delež uspešno rešenih pomiritvenih postopkov je znašal 55% (53,8%). Uslužbenci SPZP (pooblaščenci ministra) so v 62 (62) primerih izvedli monitoring pomiritvenega postopka, od tega je bilo 50 uspešno izvedenih pomiritvenih postopkov z izvedbo monitoringa in 12 neuspešno izvedenih pomiritvenih postopkov z izvedbo monitoringa. Pomiritveni postopki z izvedbo monitoringa so bili uspešno izvedeni v 81%, medtem, ko je bilo neuspešno izvedenih pomiritvenih postopkov z izvedbo monitoringa 19%. Z izvedbo monitoringa je bilo ugotovljeno, da določeni pomiritveni postopki niso bili ustrezno vodeni. Se pa stanje iz leta v leto izboljšuje, saj so pooblaščenci ministra prisostvovali določenim postopkom, ko so se vodje policijskih enot oziroma njihovi pooblaščenci na razgovor s pritožnikom zelo dobro pripravili in z zgledno komunikacijo pomiritveni postopek izvedli na visoki kakovostni ravni.

*Graf 12: Število pomiritev in izvedenih monitoringov*

## Poglavitne ugotovitve

Poleg statističnih pokazateljev, so pooblaščenci ministra in vodja SPZP sproti spremljali vsebino zapisnikov in pripadajoče dokumentacije o obravnavanih pritožbah pri vodjih policijskih enot, ki so jih ti bodisi po uspešnem ali neuspešnem zaključku pomiritvenih postopkov posredovali na SPZP, pri čemer se ugotavlja naslednje:

* ob prizadevanjih SPZP za izboljšanje kvalitete izvajanja pomiritvenih postopkov (usposabljanje izvajalcev, izvajanje večjega števila monitoringov pomiritvenih postopkov, …) je delež uspešno rešenih pomiritvenih postopkov v letu 2019 presegel 50 %. V okviru izvajanja monitoringov pomiritvenih postopkov se v določenih primerih še vedno ugotavlja deficit komunikacijskih veščin in veščin mediacije pri izvajalcih. Vsekakor pa je bilo pri neposrednem spremljanju pomiritvenih postopkov zaznati napredek glede odlične priprave nekaterih vodij oziroma njihovih pooblaščencev na postopek in popolno ugotovitev dejanskega stanja. Kljub temu bo tudi v bodoče treba nadaljevati z izvajanjem usposabljanja uslužbencev policije, ki vodijo pomiritvene postopke s področja komunikacijskih in mediacijskih veščin in z izvajanjem monitoringov pomiritvenih postopkov;
* glede na vsebino pritožbenih očitkov so se ti najpogosteje nanašali na domnevno nesorazmerno ali neupravičeno izvajanje različnih policijskih pooblastil in na domnevno neprimerno komunikacijo policistov do strank v policijskih postopkih;
* ob siceršnjem upadu nekaterih pritožbenih očitkov je še vedno razmeroma veliko število očitkov, ki se nanašajo na neprimerno komunikacijo in neustrezno odzivnost policistov;
* postopke pri vodji policijske enote praviloma vodijo od njih pooblaščene osebe (pomočniki komandirjev). Odstotek uspešno rešenih pomiritvenih postopkov, ki jih vodijo vodje policijskih enot ali uspešno rešenih pomiritvenih postopkov, pri katerih je prisoten pooblaščenec ministra (monitoring), je praviloma večji;
* med uspešno zaključenimi pomiritvenimi postopki, kjer so bile ugotovljene nepravilnosti pri delu policije in kjer se je pritožnik strinjal, da se pritožbeni postopek zaključi, so se očitki pritožnikov nanašali na:
* neustrezno in neprimerno komunikacijo v postopku,
* nepravilno postopanje pri vračilu ključev po preteku ukrepa prepovedi približevanja,
* nepravilno postopanje pri izreku ukrepa prepovedi približevanja, kjer je policist odvzel pritožniku ključe in jih izročil oškodovanki,
* neodzivnost policije pri podajanju odgovorov po Uredbi o upravnem poslovanju (Uradni list RS, št. 9/18).

# **Reševanje pritožb NA SENATU**

Ko se pritožnik ne strinja z ugotovitvami vodje policijske enote v pomiritvenem postopku, se pritožbeni postopek lahko nadaljuje na senatu. Neposredno na senatu se obravnava pritožbe, ko iz njihove vsebine izhajajo očitki hudega posega policista v človekove pravice in temeljne svoboščine ali v nekaterih drugih primerih iz 4. odstavka 148. člena ZNPPol.[[13]](#footnote-13) Pritožbo tedaj rešuje tričlanski senat, ki ga sestavljajo pooblaščenec ministra (uslužbenec SPZP) in dva predstavnika javnosti. Predstavnika javnosti na predlog lokalnih skupnosti ali organizacij civilne družbe, strokovne javnosti ter nevladnih organizacij imenuje minister za notranje zadeve.

SPZP je v letu 2019 obravnaval 56[[14]](#footnote-14) (73) pritožb pred pritožbenim senatom Ministrstva za notranje zadeve. V skladu s pogoji, določenimi v 4. odstavku 148. člena ZNPPol, je bilo obravnavanih 38[[15]](#footnote-15) (38) primerov pritožb zoper delo policistov neposredno pred senatom. V 18 (35) primerih so bile pritožbe obravnavane pred senatom po neuspešno zaključenem pomiritvenem postopku pri vodji policijske enote.

| PU | PU CELJE | PU KOPER | PU KRANJ | PU LJUBLJANA | PU MARIBOR | PU MS | PU NG | PU NM |
| --- | --- | --- | --- | --- | --- | --- | --- | --- |
| Pritožbe obravnavane neposredno pred senatom | 5 | 5 | 4 | 8 | 7 | 3 | 2 | 4 |

*Tabela 7: Pritožbe obravnavane neposredno pred senatom*

*Graf 13: Pritožbe obravnavane neposredno pred senatom*

*Graf 14: Podlaga za neposredno obravnavo pred senatom (148/4 ZNPPol)*

## Poglavitne ugotovitve

Poleg statističnih pokazateljev, so pooblaščenci ministra in vodja SPZP sproti spremljali obravnavanje pritožb na sejah senata z vidika ugotovljenih pomanjkljivosti in dobrih praks, pri čemer se ugotavlja naslednje:

* glede na število izvedenih policijskih postopkov je vloženih malo pritožb, kar kaže na to, da policisti praviloma strokovno in zakonito opravljajo policijske naloge ter uporabljajo policijska pooblastila;
* v nekaj primerih pritožb, iz katerih so izhajali očitki hudih posegov policistov v človekove pravice in temeljne svoboščine pritožnika, so naloge poročevalca v zvezi z ugotavljanjem dejanskega stanja posamezne pritožbe, izvajali uslužbenci SPZP (pooblaščenci ministra);
* delež utemeljenih pritožb, obravnavanih pred senatom, je znašal 12,5 % kar je na podobni ravni s preteklim letom (13,7 %);
* med utemeljenimi pritožbami so se očitki pritožnikov nanašali na:
* opustitev sprejema naznanila kaznivega dejanja;
* neustrezno izveden postopek na mejnem prehodu;
* togo izvajanje policijskih pooblastil, ki so v nasprotju s koristmi otroka;
* nestrokovno izvedena obravnava prometne nesreče;
* opustitev poročanja pri uporabi prisilnih sredstev;
* opustitev obravnave in preiskave kaznivega dejanja;
* opustitev izdaje Potrdila o vstopu v stanovanje.

# **UKREPANJE ZOPER POLICISTE**

Policija je v vseh primerih utemeljenih pritožb ministrstvu poročala o sprejetih in izvedenih ukrepih. V večini primerov so bili z vpletenimi policisti opravljeni opozorilni razgovori, posamezni primeri pa so bili obravnavani bodisi v okviru delovnih sestankov ali pa dnevno, ob napotitvah policistov na delo in predstavljeni vsem policistom enot, v katere so razporejeni policisti, zoper delo katerih je bila vložena pritožba. S policisti je bilo tako opravljenih 19 opozorilnih razgovorov. V enem (1) primeru je bilo izrečeno opozorilo na podlagi 4. člena Pravil policije. V tem primeru je bila glede načina vodenja pregleda stanja preiskave kaznivih dejanj, s ciljem dviga strokovnosti in zmanjšanja odprtih dosjejev, opravljena tudi konzultacija na primerljivi enoti. V enem (1) primeru je bila pritožbena zadeva zaradi obstoja razlogov za sum, da je policist s svojim ravnanjem utegnil storiti kaznivo dejanje, ki se preganja po uradni dolžnosti, posredovana v obravnavo tudi Oddelku za preiskovanje in pregon uradnih oseb s posebnimi pooblastili na Specializirano državno tožilstvo Republike Slovenije

Z namenom odprave neustreznih praks policistov pri izvajanju policijskih nalog in doslednega spoštovanja človekovih pravic in temeljnih svoboščin oseb, ki se znajdejo v policijskih postopkih, smo v SPZP pripravili povzetke utemeljenih pritožb iz leta 2019 in gradivo posredovali policiji s predlogom, da se vsebino uporabi pri izvajanju usposabljanj policistov.

Tudi v bodoče bo veliko pozornosti namenjene v prvi vrsti neodvisni, nepristranski in strokovni obravnavi pritožb ter krepitvi zavedanja vloge državljanskega nadzora nad postopki policistov in na podlagi ugotovitev permanentnemu stremenju k dodatnemu izboljšanju kvalitete izvajanja policijskih nalog.

# IZVAJANJE VZPOREDNIH DEJAVNOSTI

V SPZP je bilo v letu 2019 poleg rednih nalog izvedenih vrsto dodatnih aktivnosti. Delo na področju reševanja pritožb zoper delo policistov je tudi v tem obdobju označevalo prizadevanje za izboljšanje kakovosti vseh faz pritožbenega postopka ter za čim bolj neodvisno, strokovno in objektivno reševanje pritožb. Na podlagi izhodišč za delo SPZP, ki so bila sprejeta ob ugotovitvah letnega poročila o reševanju pritožb za leto 2018, je bilo v letu 2019 izvedenih več aktivnosti z namenom zagotavljanja ustrezne transparentnosti pritožbenega postopka (predstavitev pritožbenega postopka v medijih; mesečna objava povzetkov odločitev pritožbenega senata na spletni strani ministrstva, predavanja o pritožbenem postopku in pravicah državljanov v policijskih postopkih). Policiji je bilo v edukativne namene v mesecu februarju posredovano gradivo Primeri utemeljenih pritožb v letu 2019, prav tako ji je bilo predlagano, da je z namenom izboljšanja kvalitete pomiritvenih postopkov treba nadaljevati z usposabljanjem policistov, ki vodijo pomiritvene postopke s področja komunikacijskih in mediacijskih veščin.

Generalna policijska uprava je bila tekoče obveščana o vseh nepravilnostih in tudi dobrih praksah, ugotovljenih v pritožbenih postopkih.

Vodja SPZP je aktivno sodeloval pri usposabljanjih v policiji in na organiziranih strokovnih posvetih s področja reševanja pritožb. Različnih usposabljanj so se udeleževali tudi ostali uslužbenci SPZP.

Uslužbenci SPZP so z namenom izboljšanja kvalitete vodenja pomiritvenih postopkov nadaljevali z intenzivnim izvajanjem monitoringov pomiritvenih postopkov. V letu 2019 so prisostvovali 62 razgovorom vodij policijskih enot s pritožniki.

V okviru mednarodnega sodelovanja je vodja SPZP delegaciji Palestine predstavil pritožbeni postopek zoper policijo.

V okviru širše nadzorne dejavnosti so uslužbenci SPZP aktivno sodelovali z uslužbenci Sektorja za sistemsko usmerjanje in nadzor policije. Slednji so SPZP predstavili ugotovitve in sprejeta stališča v okviru izvajanja rednih in izrednih nadzorov dela policije, uslužbenci SPZP pa so na podlagi ugotovitev iz pritožbenih postopkov, aktivno sodelovali pri načrtovanju nadzorne dejavnosti.

Sodelovanje z Varuhom človekovih pravic ter drugimi vladnimi in nevladnimi organizacijami s področja varovanja človekovih pravic in temeljnih svoboščin je bilo dobro. Navedene institucije so bile v več pritožbenih zadevah zaprošene za strokovna mnenja, njim pa so bila posredovana mnenja in odgovori na vprašanja in pobude. Uslužbenci SPZP so dosledno odgovarjali tudi na vsa zaprosila in vprašanja posameznikov s tega področja.

2019 smo prav tako uvedli možnost podaje elektronske pritožbe zoper delo policistov, ki se nahaja na spletni strani https://e-uprava.gov.si/. Vlogo se lahko odda brez digitalnega potrdila. Vloga ni anonimna.

# ZAKLJUČEK

Skladno z ugotovitvami, ki izhajajo iz pritožbenih primerov, spremljanja izvajanja pomiritvenih postopkov in aktivnosti, izvedenih v okviru obravnave pritožb na pritožbenih senatih, je ministrstvo Policiji ob posredovanju tega poročila predlagalo izvedbo ukrepov za izboljšanje policijskih praks. Predlagani ukrepi se nanašajo zlasti na permanentno krepitev zavzetega, prijaznega in spoštljivega odnosa policistov do strank v policijskih postopkih; zagotavljanje doslednega ugotavljanja dejanskega stanja obravnavanih prekrškov in spoštovanja procesnih pravil prekrškovnega postopka; usposabljanje policistov s področja izvajanja policijskih pooblastil, s poudarkom na pooblastilih, ki jih imajo policisti v predkazenskem postopku in usposabljanje policistov za zakonito in sorazmerno uporabo prisilnih sredstev.

Policiji je bilo predlagano tudi, da je z namenom izboljšanja kvalitete vodenja pomiritvenih postopkov treba nadaljevati z usposabljanji vodij policijskih enot in njihovih pooblaščencev s področja komunikacijskih in mediacijskih veščin.

1. Navedene so pritožbene zadeve, ki so bile prejete v letu 2019 in so bile rešene do 10. 2. 2020. [↑](#footnote-ref-1)
2. Pogoji iz 7. odstavka 146. člena ZNPPol. [↑](#footnote-ref-2)
3. V statistiko je prav tako vštetih 28 pritožbenih zadev iz leta 2019 v katerih so razpisani pomiritveni postopki in kateri še niso zaključeni. 124 pritožbenih zadev je bilo rešenih v pomiritvenem postopku. [↑](#footnote-ref-3)
4. V oklepajih so prikazani podatki za obravnavanih v 2018. [↑](#footnote-ref-4)
5. Drugi odstavek 152. člena ZNPPol. [↑](#footnote-ref-5)
6. V statistiko ni vštetih 28 pritožbenih zadev iz leta 2019 v katerih so razpisani pomiritveni postopki in kateri še niso zaključeni. [↑](#footnote-ref-6)
7. V teku je 19 pritožbenih zadev, ki so bile prejete v reševanje v letu 2019 in v katerih je razpisan senat. Nerešene pritožbene zadeve, kjer je razpisan senat, niso vključene v statistiko. [↑](#footnote-ref-7)
8. 3 od 7 utemeljenih pritožb so iz pritožbenih zadev, ki so bile prejete v reševanje 2018 in so bile zaključene v 2019. [↑](#footnote-ref-8)
9. Število skupaj rešenih pritožb predstavlja vsoto števila pomiritvenih postopkov (vključene tudi pritožbe, katerih obravnava se po neuspelem pomiritvenem postopku nadaljuje pred senatom), števila pritožb, obravnavanih neposredno pred senatom (148/4 ZNPPol) in števila zaključkov brez obravnave. [↑](#footnote-ref-9)
10. Ker se lahko posamezna pritožba nanaša na več delovnih področij, je seštevek števila pritožb po delovnih področjih praviloma večji od števila obravnavanih pritožb. [↑](#footnote-ref-10)
11. Ker se lahko posamezna pritožba nanaša na več delovnih področij, je seštevek števila pritožb po delovnih področjih praviloma večji od števila obravnavanih pritožb. [↑](#footnote-ref-11)
12. Ker se lahko posamezna pritožba nanaša na več PU ali PP, je število pritožb praviloma  
     večje od števila obravnavanih pritožb. Enako velja tudi za spodnje prikaze. [↑](#footnote-ref-12)
13. 4. odstavek 148. člena ZNPPol določa, da se neposredno pred senatom obravnava pritožba:

    * če je bil v policijskem postopku, na katerega se pritožba nanaša, kdo hudo telesno poškodovan, posebno hudo telesno poškodovan ali je izgubil življenje;
    * če se pritožba nanaša na policijski postopek, v katerem so bila prisilna sredstva uporabljena zoper več kot tri osebe in je nastala lahka telesna poškodba;
    * če se pritožba nanaša na policijski postopek, v katerem je bilo uporabljeno strelno orožje;
    * če so bili v policijskem postopku udeleženi otroci ali mladoletniki ali pripadniki narodnostnih ali etničnih skupnosti ali manjšin ali drugih ranljivih skupin;
    * če so v pritožbi navedene trditve o mučenju, krutem, nečloveškem ali ponižujočem ravnanju ali kaznovanju;
    * če je pritožba vložena zoper vodje policijskih enot ali vodje notranjih organizacijskih enot policije;
    * če se obravnava pritožba tujca, ki ne prebiva na območju Republike Slovenije;
    * v drugih primerih očitkov hudega posega v človekove pravice ali temeljne svoboščine.

    [↑](#footnote-ref-13)
14. V statistične podatke je vključenih 13 senatov iz pritožbenih zadev, ki so bile prejete v letu 2018 in ki so bile zaključene v letu 2019. [↑](#footnote-ref-14)
15. V statistične podatke je vključenih 8 senatov iz pritožbenih zadev iz 2018, ki so bili zaključeni v 2019. [↑](#footnote-ref-15)